Suvestinė redakcija nuo 2011-10-12 iki 2013-02-28

Įsakymas paskelbtas: Žin. 2008, Nr. 93-3698, i. k. 10811IKISAK000T-139

INFORMACINĖS VISUOMENĖS PLĖTROS KOMITETO

PRIE LIETUVOS RESPUBLIKOS VYRIAUSYBĖS DIREKTORIAUS

ĮSAKYMAS

DĖL VIEŠOJO ADMINISTRAVIMO INSTITUCIJŲ INFORMACINIŲ SISTEMŲ INTEROPERABILUMO SISTEMOS NUOSTATŲ PATVIRTINIMO

2008 m. rugpjūčio 8 d. Nr. T-139

Vilnius

Vadovaudamasis Valstybės informacinių sistemų steigimo ir įteisinimo taisyklių, patvirtintų Lietuvos Respublikos Vyriausybės 2004 m. balandžio 19 d. nutarimu Nr. 451 (Žin., 2004, Nr. 58-2061), 8 punktu:

1. Tvirtinu Viešojo administravimo institucijų informacinių sistemų interoperabilumo sistemos nuostatus (pridedama).

2. Nustatau, kad Viešojo administravimo institucijų informacinių sistemų interoperabilumo sistema pradeda funkcionuoti nuo 2009 m. sausio 1 d.

3. Pavedu Informacinės visuomenės plėtros komiteto prie Lietuvos Respublikos Vyriausybės Tarpžinybinių duomenų valdymo skyriui iki 2008 m. gruodžio 1 d. parengti Informacinės visuomenės plėtros komiteto prie Lietuvos Respublikos Vyriausybės direktoriaus 2005 m. gruodžio 30 d. įsakymo Nr. T-127 „Dėl valdžios elektroninių vartų funkcionavimo teikiant viešąsias elektronines paslaugas taisyklių patvirtinimo“ pakeitimo projektą.

DIREKTORIAUS PAVADUOTOJAS,

PAVADUOJANTIS DIREKTORIŲ	EDMUNDAS ŽVIRBLIS

SUDERINTA	SUDERINTA

Lietuvos Respublikos	Valstybinės duomenų apsaugos

vidaus reikalų ministerijos	inspekcijos 2008-08-05

2008-07-31 raštu Nr. 1D-5759(13)	raštu Nr. 2R-2455(3.33)

PATVIRTINTA

Informacinės visuomenės plėtros komiteto prie Lietuvos Respublikos

Vyriausybės direktoriaus 2

008 m. rugpjūčio 8 d. įsakymu Nr. T-139

(Informacinės visuomenės plėtros komiteto prie Lietuvos Respublikos

Vyriausybės direktoriaus

2011 m. rugsėjo 29 d. įsakymo

Nr. T-171 redakcija)

Viešojo administravimo institucijų informacinių sistemų interoperabilumo SISTEMOS nuostatai

I. Bendrosios nuostatos

1. Viešojo administravimo institucijų informacinių sistemų interoperabilumo sistemos nuostatai (toliau – Nuostatai) reglamentuoja Viešojo administravimo institucijų informacinių sistemų interoperabilumo (sąveikumo) sistemos (toliau – VAIISIS) paskirtį, steigimo pagrindą, VAIISIS organizacinę, informacinę ir funkcinę struktūrą, VAIISIS duomenų tvarkymą, jų saugą bei kitą VAIISIS apibūdinančią informaciją.

2. Nuostatai parengti vadovaujantis Valstybės informacinių sistemų steigimo ir įteisinimo taisyklėmis, patvirtintomis Lietuvos Respublikos Vyriausybės 2004 m. balandžio 19 d. nutarimu Nr. 451 (Žin., 2004, Nr. 58-2061).

3. Nuostatuose vartojamos sąvokos:

Atsiskaitymo už elektronines paslaugas aptarnavimo paslauga – mokėjimo ruošinio už elektronines paslaugas formavimo iš VAIISIS paslaugų gavėjo pateiktų duomenų, suformuoto mokėjimo ruošinio perdavimo elektroninių paslaugų gavėjo atsiskaitomąją sąskaitą tvarkančiam subjektui (toliau – bankas), pinigų nurašymo nuo elektroninių paslaugų gavėjo sąskaitos ir duomenų, reikalingų apskaitai vesti, pateikimo VAIISIS paslaugų gavėjui realiuoju laiku (iš karto) procedūra.

Atsiskaitymų už elektronines paslaugas tarpininkas (toliau – atsiskaitymų tarpininkas) – pinigų pervedimo VAIISIS paslaugų gavėjams veiksmus administruojantis konkurso būdu VAIISIS valdytojo atrinktas subjektas.

Duomenų gavėjas – valstybės ar savivaldybės institucija ar įstaiga, per VAIISIS gaunanti duomenų teikėjų kaupiamus duomenis, reikalingus jos teisės aktuose numatytoms funkcijoms atlikti.

Duomenų teikėjas – VAIISIS paslaugų gavėjas, kuris, naudodamasis duomenų perdavimo per VAIISIS paslauga, teikia duomenis duomenų gavėjams ar elektroninių paslaugų gavėjams.

Duomenų perdavimo per VAIISIS paslauga – valstybės ar savivaldybės institucijų ar įstaigų teikiamų duomenų perdavimas duomenų gavėjams arba teikiant elektronines paslaugas – elektroninių paslaugų gavėjams, arba teikiant elektronines paslaugas iš elektroninių paslaugų gavėjų renkamų duomenų perdavimas VAIISIS paslaugų gavėjams, renkantiems šiuos duomenis, naudojant VAIISIS priemones.

Elektroninė paslauga – valstybės ar savivaldybės institucijos ar įstaigos informacinių ir ryšių technologijų (toliau – IRT) priemonėmis asmenims teikiama paslauga, patenkanti į Europos Sąjungos programiniuose dokumentuose numatytą pagrindinių viešųjų paslaugų grupių sąrašą, ar kita valstybės ar savivaldybės institucijos ar įstaigos IRT priemonėmis atliekama Lietuvos Respublikoje galiojančių teisės aktų (toliau – teisės aktai) nustatyta procedūra, kai asmuo, naudodamasis šia procedūra, teisės aktuose numatytą teisę ar prievolę valstybei įgyvendina naudodamas IRT priemones.

Elektroninių paslaugų gavėjas – asmuo, kuriam teikiamos elektroninės paslaugos.

Konstravimo VAIISIS paslauga (toliau – Konstravimo paslauga) – VAIISIS paslaugų gavėjų priemonių, skirtų teikti duomenis ar teikti elektronines paslaugas, kūrimas ir talpinimas VAIISIS.

Išorinis komponentas – saityno paslaugų pagrindu realizuota priemonė, skirta užtikrinti VAIISIS paslaugų gavėjo informacinės sistemos (toliau – IS) sąveiką su VAIISIS atliekant duomenų pateikimo arba priėmimo veiksmus.

Per VAIISIS perduodami duomenys – per išorinį ar vidinį komponentus duomenų gavėjams ar, teikiant elektronines paslaugas, elektroninių paslaugų gavėjams teikiami duomenų teikėjų kaupiami duomenys (toliau – per VAIISIS teikiami duomenys) bei VAIISIS paslaugų gavėjų teikiant elektronines paslaugas iš elektroninių paslaugų gavėjų surenkami duomenys (toliau – per VAIISIS surenkami duomenys).

Portalas – IRT priemonėmis realizuota interneto svetainė, skirta centralizuotai pasiekti elektronines paslaugas, VAIISIS paslaugas bei informaciją apie minėtų paslaugų teikimą.

Tapatybės nustatymo duomenų teikėjas – valstybės ar savivaldybės institucija ar įstaiga arba privatus juridinis asmuo, teikiantis elektroninių paslaugų gavėjų tapatybės nustatymo duomenis VAIISIS valdytojui.

Tapatybės nustatymo paslauga – elektroninių paslaugų gavėjų tapatybių nustatymo duomenų paketų perdavimas VAIISIS paslaugų gavėjui.

Teikiamų elektroninių paslaugų stebėsenos paslauga (toliau – Stebėsenos paslauga) – duomenų apie VAIISIS paslaugų gavėjo informacinėje sistemoje teiktų elektroninių paslaugų procesų žingsnius tvarkymas VAIISIS.

VAIISIS naudotojas – valstybės ar savivaldybės institucijos ar įstaigos valstybės tarnautojas ar darbuotojas, dirbantis pagal darbo sutartį, turintis teisę naudotis VAIISIS ištekliais numatytoms funkcijoms atlikti.

VAIISIS paslaugos – duomenų perdavimo per VAIISIS, atsiskaitymo už elektronines paslaugas aptarnavimo, Konstravimo, tapatybės nustatymo, Stebėsenos, viešųjų ir administracinių paslaugų aprašų talpinimo VAIISIS paslaugos, sudarančios šių paslaugų gavėjams sąlygas teikti elektronines paslaugas „vieno langelio“ principu bei efektyviau vykdyti kitas teisės aktuose numatytas funkcijas.

VAIISIS paslaugų gavėjas – valstybės ar savivaldybės institucija ar įstaiga, Nuostatuose, sutartyse ir teisės aktuose numatytomis sąlygomis besinaudojanti VAIISIS paslaugomis tam, kad galėtų teikti elektronines paslaugas ar vykdyti kitas teisės aktuose numatytas funkcijas.

VAIISIS tvarkomi duomenys (toliau – VAIISIS duomenys) – duomenys, kurie reikalingi aprašyti, kurti, valdyti elektroninių paslaugų teikimą, vykdyti suteikimo stebėseną, taip pat per VAIISIS perduodami duomenys, atitinkantys Nuostatų 20.8 ir 20.9 punktuose nurodytas sąlygas.

Vidinis komponentas – VAIISIS valdytojo IRT pagalba realizuota priemonė, skirta užtikrinti išorinių komponentų, duomenų gavėjų IS ar elektroninių paslaugų gavėjų turimų priemonių sąveiką su VAIISIS atliekant duomenų pateikimo arba priėmimo veiksmus.

Viešųjų ir administracinių paslaugų aprašų talpinimo VAIISIS paslauga – informacijos apie valstybės ar savivaldybės institucijų ar įstaigų teikiamas viešąsias ir administracines paslaugas talpinimas Portale.

Kitos šiuose Nuostatuose vartojamos sąvokos atitinka Lietuvos Respublikos asmens duomenų teisinės apsaugos įstatyme (Žin., 1996, Nr. 63-1479; 2008, Nr. 22-804), Lietuvos Respublikos teisės gauti informaciją iš valstybės ir savivaldybių institucijų ir įstaigų įstatyme (Žin., 2000, Nr. 10-236; 2005, Nr. 139-5008), Lietuvos Respublikos viešojo administravimo įstatyme (Žin., 1999, Nr. 60-1945; 2006, Nr. 77-2975) ir kituose teisės aktuose apibrėžtas sąvokas.

II. VAIISIS STEIGIMO PAGRINDAS, TIKSLAS, FUNKCIJOS IR LAUKIAMAS REZULTATAS

4. VAIISIS įsteigimo pagrindas yra Lietuvos 2004–2006 metų bendrojo programavimo dokumento, patvirtinto Lietuvos Respublikos Vyriausybės 2004 m. rugpjūčio 2 d. nutarimu Nr. 935 (Žin., 2004, Nr. 123-4486) 3 prioriteto „Gamybos sektoriaus plėtra“ 3 priemonė „Informacinių technologijų paslaugų ir infrastruktūros plėtra“ ir Viešojo administravimo plėtros iki 2010 metų strategijos įgyvendinimo 2007–2010 metų priemonių plano, patvirtinto 2006 m. lapkričio 6 d. Lietuvos Respublikos Vyriausybės nutarimu Nr. 1097 (Žin., 2006, Nr. 120-4568), 5.3.2 priemonė „Sudaryti sąlygas teikti e. viešąsias paslaugas „vieno langelio“ principu“.

5. VAIISIS veikloje vadovaujamasi:

5.1. Lietuvos Respublikos asmens duomenų teisinės apsaugos įstatymu;

5.2. Lietuvos Respublikos elektroninio parašo įstatymu (Žin., 2000, Nr. 61-1827);

5.3. Lietuvos Respublikos valstybės registrų įstatymu (Žin., 1996, Nr. 86-2043; 2004, Nr. 124-4488);

5.4. Lietuvos Respublikos viešojo administravimo įstatymu;

5.5. Asmenų prašymų nagrinėjimo ir jų aptarnavimo viešojo administravimo institucijose, įstaigose ir kituose viešojo administravimo subjektuose taisyklėmis, patvirtintomis Lietuvos Respublikos Vyriausybės 2007 m. rugpjūčio 22 d. nutarimu Nr. 875 (Žin., 2007, Nr. 94-3779);

5.6. Nuostatais;

5.7. Viešojo administravimo institucijų informacinių sistemų interoperabilumo sistemos duomenų saugos nuostatais, patvirtintais Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymu Nr. T-140 (toliau – Saugos nuostatai);

5.8. Viešojo administravimo institucijų informacinių sistemų interoperabilumo sistemos funkcionavimo taisyklėmis, patvirtintomis Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. gruodžio 1 d. įsakymu Nr. T-228 (Žin., 2008, Nr. 145-5850);

5.9. kitais teisės aktais.

6. Pagrindinis VAIISIS tikslas – sudaryti valstybės ir savivaldybės institucijoms ir įstaigoms sąlygas teikti teisės aktų nustatytas elektronines paslaugas „vieno langelio“ principu.

7. Pagrindinės VAIISIS funkcijos yra:

7.1. standartizuotų sąlygų duomenų gavėjams gauti per VAIISIS perduodamus duomenis, reikalingus elektroninių paslaugų teikimui arba kitų teisės aktais nustatytų funkcijų vykdymui, sudarymas;

7.2. sąlygų sudarymas VAIISIS paslaugų gavėjams teikiant elektronines paslaugas iš elektroninių paslaugų gavėjų teisės aktų nustatyta tvarka surinkti duomenis;

7.3. centralizuotas elektroninių paslaugų gavėjų tapatybių nustatymas naudojant asmens tapatybės kortelę, elektroninės bankininkystės bei kitas sistemas ir priemones;

7.4. realiu laiku atliekamas atsiskaitymų už VAIISIS paslaugų gavėjų suteiktas elektronines paslaugas aptarnavimas;

7.5. sąlygų elektroninių paslaugų gavėjams per Portalą užsakyti bei gauti VAIISIS paslaugų gavėjų teikiamas elektronines paslaugas sudarymas.

8. Pasiektas VAIISIS kūrimo rezultatas:

8.1. sukurtos ir įdiegtos priemonės, įgalinančios organizuoti ir valdyti duomenų mainus tarp įvairius IRT sprendimus naudojančių valstybės ir savivaldybės institucijų ir įstaigų, dalyvaujančių valstybės valdyme ir elektroninių paslaugų teikime;

8.2. sukurtos ir VAIISIS paslaugų gavėjams teikiamos VAIISIS paslaugos.

III. ORGANIZACINĖ VAIISIS STRUKTŪRA

9. VAIISIS steigėjas, valdytojas ir tvarkytojas yra Informacinės visuomenės plėtros komitetas prie Susisiekimo ministerijos.

10. VAIISIS duomenų, nurodytų Nuostatų 20.6, 20.7, 20.8 ir 20.11 punktuose, teikėjai yra VAIISIS paslaugų gavėjai.

11. VAIISIS duomenų, išskyrus Nuostatų 20.8 punkte nurodytus duomenis, gavėjai yra VAIISIS paslaugų gavėjai.

12. VAIISIS duomenų, nurodytų Nuostatų 20.6 ir 20.8 punktuose, gavėjai yra elektroninių paslaugų gavėjai.

13. Per VAIISIS teikiami duomenys teikiami duomenų gavėjams.

14. VAIISIS paslaugų gavėjai yra atitinkamų per VAIISIS surenkamų duomenų valdytojai ir (arba) tvarkytojai.

15. VAIISIS valdytojas atlieka šias funkcijas:

15.1. rengia ir VAIISIS valdytojo vadovo įsakymu tvirtina Nuostatus bei kitus VAIISIS veiklą reglamentuojančius teisės aktus;

15.2. užtikrina teisėtą, saugų ir kokybišką VAIISIS duomenų tvarkymą;

15.3. rengia ir pasirašo su VAIISIS paslaugų gavėjais sutartis dėl VAIISIS paslaugų gavimo;

15.4. rengia ir pasirašo su duomenų teikėjais, kurių per VAIISIS perduodami duomenys bus tvarkomi VAIISIS, ar VAIISIS paslaugų gavėjais, rinksiančiais duomenis iš elektroninių paslaugų gavėjų naudojantis Konstravimo paslauga, sutartis dėl įgaliojimų tvarkyti duomenis suteikimo;

15.5. rengia ir pasirašo su tapatybės nustatymo duomenų teikėjais sutartis dėl tapatybės nustatymo duomenų teikimo;

15.6. rengia ir pasirašo su bankais sutartis dėl duomenų apie atsiskaitymus už elektronines paslaugas teikimo;

15.7. užtikrina VAIISIS aptarnavimui, tobulinimui ir plėtrai reikalingus išteklius;

15.8. atsiradus poreikiui, inicijuoja naujų išorinių ir vidinių komponentų kūrimą.

16. VAIISIS tvarkytojas atlieka šias funkcijas:

16.1. organizuoja ir vykdo VAIISIS paslaugų teikimą;

16.2. vadovaudamasis Lietuvos Respublikos asmens duomenų teisinės apsaugos įstatymu, Nuostatais, Saugos nuostatais ir kitais teisės aktais bei vykdydamas sutartyse dėl VAIISIS paslaugų gavimo numatytas sąlygas tvarko VAIISIS duomenis;

16.3. kontroliuoja šių Nuostatų 20 punkte nurodytų VAIISIS duomenų kokybę, užtikrinant duomenų tikslumo ir tapatumo principų laikymąsi;

16.4. užtikrina VAIISIS funkcionavimą ir VAIISIS techninės, kompiuterinės ir programinės įrangos tinkamą funkcionalumą.

17. VAIISIS paslaugomis gali naudotis valstybės ar savivaldybės institucija ar įstaiga siekiant:

17.1. per VAIISIS perduoti duomenis kitoms valstybės ir savivaldybės institucijoms ir įstaigoms;

17.2. palengvinti elektroninių paslaugų konstravimą, pasinaudojant tam skirtais įrankiais bei išoriniais ir vidiniais komponentais;

17.3. nustatyti elektroninių paslaugų gavėjų tapatybę;

17.4. suteikti galimybę fiziniams ir juridiniams asmenims už teikiamas elektronines paslaugas atsiskaityti ir gauti elektronines paslaugas iš karto.

18. VAIISIS duomenų subjektas turi Lietuvos Respublikos asmens duomenų teisinės apsaugos įstatyme nurodytas teises.

IV. Informacinė VAIISIS struktūra

19. VAIISIS informacinę struktūrą sudaro VAIISIS duomenų bazė, duomenų srautai tarp VAIISIS ir kitų IS bei valstybės registrų, duomenų apdorojimo procesų rezultatai.

20. VAIISIS duomenų bazėje saugomi duomenys:

20.1. elektroninių paslaugų gavėjų tapatybės nustatymo duomenys, reikalingi tapatybės nustatymo paslaugai atlikti:

20.1.1. fizinio asmens vardas ir pavardė;

20.1.2. fizinio asmens kodas;

20.1.3. juridinio asmens pavadinimas;

20.1.4. juridinio asmens kodas;

20.1.5. elektroninių paslaugų gavėjo tapatybės patvirtinimo tapatybės nustatymo duomenų teikėjo IS data ir laikas;

20.2. atsiskaitymo už suteiktas paslaugas duomenys, reikalingi atsiskaitymo už suteiktas paslaugas aptarnavimo paslaugai atlikti:

20.2.1. fizinio asmens vardas ir pavardė;

20.2.2. fizinio asmens kodas;

20.2.3. juridinio asmens pavadinimas;

20.2.4. juridinio asmens kodas;

20.2.5. mokėjimo paskirtis, suma, data ir laikas;

20.3. vidinių komponentų registravimo duomenys;

20.4. išorinių komponentų registravimo duomenys;

20.5. elektroninių paslaugų teikimo inicijavimo duomenys;

20.6. elektroninių paslaugų teikimą aprašantys duomenys;

20.7. elektroninių paslaugų teikimo stebėsenos duomenys:

20.7.1. duomenų užklausimo laikas;

20.7.2. duomenų perdavimo laikas;

20.7.3. elektroninės paslaugos suteikimo laikas;

20.8. per VAIISIS teikiami duomenys, kurių teikimas vykdomas naudojantis Konstravimo paslauga ir kai:

20.8.1. tokių duomenų tvarkymas VAIISIS duomenų bazėje būtinas tokių duomenų perdavimo veiksmams ir procesams atlikti; arba

20.8.2. tokių duomenų tvarkymas VAIISIS duomenų bazėje reikalingas duomenų teikėjui;

20.9. per VAIISIS surenkami duomenys, kurių surinkimas vykdomas naudojantis Konstravimo paslauga ir kai:

20.9.1. tokių duomenų tvarkymas VAIISIS duomenų bazėje būtinas tokių duomenų surinkimo veiksmams ir procesams atlikti; arba

20.9.2. tokių duomenų tvarkymas VAIISIS duomenų bazėje reikalingas VAIISIS paslaugų gavėjui;

20.10. elektroninių paslaugų gavėjams suteiktų elektroninių paslaugų rezultatai, kai teikiant elektronines paslaugas buvo naudojamasi Konstravimo paslauga ir kai suteiktų elektroninių paslaugų rezultatų saugojimas VAIISIS duomenų bazėje reikalingas VAIISIS paslaugų gavėjui;

20.11. Duomenys apie VAIISIS naudotojus:

20.11.1. VAIISIS naudotojo vardas ir pavardė;

20.11.2. valstybės tarnautojo kodas valstybės tarnautojų registre, jei VAIISIS naudotojas yra valstybės tarnautojas;

20.11.3. VAIISIS naudotojo pareigų pavadinimas.

21. Per VAIISIS perduodami duomenys, nenurodyti Nuostatų 20 punkte, VAIISIS techninėmis priemonėmis netvarkomi.

22. Vidiniai VAIISIS duomenų srautai vyksta tarp Portalo ir duomenų mainų posistemės.

23. Išoriniai VAIISIS duomenų, išskyrus Nuostatų 20.8 ir 20.9 punktuose nurodytus duomenis, srautai vyksta:

23.1. tarp VAIISIS ir tapatybės nustatymo duomenų teikėjų;

23.2. tarp VAIISIS ir bankų;

23.3. tarp VAIISIS ir atsiskaitymų tarpininko;

23.4. tarp VAIISIS ir VAIISIS paslaugų gavėjų;

24. Išoriniai per VAIISIS teikiamų duomenų srautai vyksta:

24.1. tarp duomenų teikėjų ir duomenų gavėjų;

24.2. tarp VAIISIS ir duomenų teikėjų;

24.3. tarp VAIISIS ir duomenų gavėjų.

25. Išoriniai per VAIISIS surenkamų duomenų srautai vyksta:

25.1. tarp VAIISIS ir elektroninių paslaugų gavėjų;

25.2. tarp VAIISIS ir VAIISIS paslaugų gavėjų.

26. VAIISIS duomenų, išskyrus Nuostatų 20.8 ir 20.9 punktuose nurodytus duomenis, tvarkymo procesų rezultatai yra VAIISIS paslaugų gavėjams teikiamos VAIISIS paslaugos ir ataskaitoms apie suteiktas elektronines paslaugas elektroninių paslaugų gavėjams formuoti skirti duomenys.

27. Faktinės šių Nuostatų 20.8, 20.9 ir 20.10 punktuose nurodytų VAIISIS duomenų struktūros ir apimtys yra suformuojamos VAIISIS valdytojui su duomenų teikėjais ar VAIISIS paslaugų gavėjais, renkančiais duomenis iš elektroninių paslaugų gavėjų naudojantis Konstravimo paslauga, sudarant sutartis dėl įgaliojimų tvarkyti duomenis suteikimo.

28. VAIISIS duomenys teikiami tik tiems subjektams, kurie pagal teisės aktus turi teisę gauti tokius duomenis.

v. Funkcinė VAIISIS struktūra

29. Funkciniu požiūriu VAIISIS susideda iš tokių, turinčių savo konkrečias funkcijas, posistemių:

29.1. Duomenų mainų posistemės, kurią sudaro tokie moduliai:

29.1.1. Duomenų mainų procesų valdymo variklis. Šio modulio pagrindinė funkcija – vykdyti aprašytus procesus. Tai komunikaciją tarp VAIISIS ir VAIISIS paslaugų gavėjų, tapatybės nustatymo duomenų teikėjų, bankų IS, atsiskaitymų tarpininko IS, duomenų gavėjų IS bei elektroninių paslaugų gavėjų realizuojantis VAIISIS funkcinis elementas, leidžiantis teikti VAIISIS paslaugų gavėjams VAIISIS duomenis (išskyrus Nuostatų 20.8 ir 20.9 nurodytus duomenis), taip pat perduoti VAIISIS paslaugų gavėjams per VAIISIS surenkamus duomenis, taip pat perduoti duomenų gavėjams per VAIISIS teikiamus duomenis;

29.1.2. Išorinių komponentų sąrašas. Šio modulio pagrindinė funkcija – registruoti VAIISIS paslaugų gavėjų teikiamus išorinius komponentus. Šis modulis taip pat atlieka užregistruotų išorinių komponentų analizę, kurios rezultatai gali būti pateikiami ataskaitų pavidalu;

29.1.3. Vidinių komponentų sąrašas. Šio modulio pagrindinė funkcija – registruoti VAIISIS vidinius komponentus. Šis modulis taip pat atlieka užregistruotų vidinių komponentų analizę, kurios rezultatai gali būti pateikiami ataskaitų pavidalu;

29.1.4. Portalo valdymo modulis. Šio modulio pagrindinė funkcija – Portalo duomenų ir turinio valdymas.

29.2. Portalo, kurį sudaro tokie moduliai:

29.2.1. VAIISIS naudotojų ir elektroninių paslaugų gavėjų registravimo modulis. Šio modulio pagrindinės funkcijos – VAIISIS naudotojų ir elektroninių paslaugų gavėjų profilių sukūrimas ir autorizacija. VAIISIS naudotojo profilis sukuriamas nustatant konkrečias VAIISIS naudotojo teises. Elektroninės paslaugos gavėjo profilis sukuriamas pirmą kartą elektroninės paslaugos gavėjui registruojantis Portale. VAIISIS naudotojų ar elektroninių paslaugų gavėjų tapatybės nustatomos naudojant elektroninės bankininkystės ar elektroninio parašo sistemas. Šis modulis naudojamas VAIISIS paslaugų gavėjams teikiant tapatybės nustatymo paslaugą;

29.2.2. Elektroninių paslaugų užsakymo inicijavimo modulis. Šio modulio funkcija – elektroninės paslaugos gavėjų pasirinktų elektroninių paslaugų užsakymo inicijavimas;

29.2.3. Atsiskaitymo už elektronines paslaugas aptarnavimo modulis. Šio modulio pagrindinė funkcija – sudaryti sąlygas realiu laiku vykdyti atsiskaitymus už elektronines paslaugas. Portale suformuojamas mokėjimo ruošinys ir išsiunčiamas į banko IS, o banko IS grąžina Portalui duomenis apie mokėjimo sėkmingo arba nesėkmingo įvykdymo faktą. Šis modulis naudojamas VAIISIS paslaugų gavėjams teikiant atsiskaitymo už elektronines paslaugas aptarnavimo paslaugą;

29.2.4. Paslaugų teikimo eigos stebėsenos modulis. Šio modulio pagrindinė funkcija – elektroninių paslaugų gavėjų užsakytų paslaugų vykdymo ir suteikimo veiksmų bei paslaugų rezultatų pateikimo registravimas. Šis modulis naudojamas VAIISIS paslaugų gavėjams teikiant Stebėsenos paslaugą;

29.3. Duomenų saugojimo įranga. Šio modulio funkcija – saugoti VAIISIS duomenis. Tai VAIISIS duomenų bazių valdymo sistemų techninė, kompiuterinė ir programinė įranga;

29.4. Atsarginių kopijų įranga. Šio modulio funkcijos – daryti ir saugoti VAIISIS duomenų ir programinės įrangos atsargines kopijas. Tai VAIISIS funkcionalumo atstatymui ir atsarginių kopijų darymui bei saugojimui skirta techninė, kompiuterinė ir programinė įranga;

29.5. Kompiuterinis tinklas. Tai tinklas, sujungiantis visas šiame skyriuje minimas VAIISIS posistemes į vieną visumą.

VI. VAIISIS TVARKOMŲ DUOMENŲ ŠALTINIAI

30. VAIISIS duomenys gaunami iš šių šaltinių:

30.1. bankų IS – Nuostatų 20.1 ir 20.2 punktuose nurodyti duomenys;

30.2. elektroninio parašo sertifikavimo paslaugų teikėjų – Nuostatų 20.1 punkte nurodyti duomenys;

30.3. atsiskaitymų tarpininko IS – 20.2 punkte nurodyti duomenys;

30.4. elektroninių paslaugų gavėjų – Nuostatų 20.9 punkte nurodyti duomenys.

VII. ASMENS DUOMENŲ TVARKymas VAIISIS

31. Asmens duomenys, tvarkomi VAIISIS, nurodyti Nuostatų 20.1.1, 20.1.2, 20.2.1, 20.2.2 ir 20.11 punktuose.

32. Nuostatų 20.8 ir 20.9 nurodyti duomenys yra asmens duomenys tik tuo atveju, kai tokie duomenys gali būti pripažinti asmens duomenimis vadovaujantis Lietuvos Respublikos asmens duomenų teisinės apsaugos įstatymu. Šiame punkte nurodytų duomenų apimtys ir struktūros nustatomos VAIISIS valdytojo ir VAIISIS paslaugų gavėjų sutartyse dėl įgaliojimų tvarkyti duomenis.

33. Nuostatų 20.1.1 ir 20.1.2 punktuose nurodytų asmens duomenų tvarkymo tikslas – Nuostatų 7.3 punkte nurodytos VAIISIS funkcijos vykdymas.

34. Nuostatų 20.2.1 ir 20.2.2 punktuose nurodytų asmens duomenų tvarkymo tikslas – Nuostatų 7.4 punkte nurodytos VAIISIS funkcijos vykdymas.

35. Nuostatų 20.8 punkte nurodytų duomenų (nepriklausomai nuo to, ar tai yra asmens duomenys) tvarkymo tikslas – Nuostatų 7.5 punkte nurodytos VAIISIS funkcijos vykdymas.

36. Nuostatų 20.9 punkte nurodytų duomenų tvarkymo tikslas – Nuostatų 7.2 punkte nurodytos VAIISIS funkcijos vykdymas.

37. Nuostatų 20.11 punkte nurodytų duomenų tvarkymo tikslas – Nuostatų 7.1 punkte nurodytos VAIISIS funkcijos bei Nuostatų 15.2 punkte nurodytos VAIISIS valdytojo funkcjjos vykdymas.

VIII. VAIISIS duomenų sauga

38. Per VAIISIS teikiami duomenys duomenų gavėjams perduodami pagal duomenų teikėjų nustatytus prieigos prie minėtų duomenų parametrus.

39. Už per VAIISIS teikiamų duomenų saugą iki perdavimo VAIISIS valdytojui momento atsakingi duomenų teikėjai.

40. Už per VAIISIS teikiamų duomenų saugą nuo perdavimo duomenų gavėjams momento atsakingi duomenų gavėjai.

41. Už per VAIISIS surenkamų duomenų saugą iki perdavimo VAIISIS valdytojui momento atsakingi elektroninių paslaugų gavėjai.

42. Už per VAIISIS surenkamų duomenų saugą nuo perdavimo VAIISIS paslaugų gavėjams momento atsakingi VAIISIS paslaugų gavėjai.

43. VAIISIS valdytojas atsakingas:

43.1. už per VAIISIS teikiamų duomenų saugą nuo šių duomenų patekimo į VAIISIS momento iki jų perdavimo duomenų gavėjams momento, o esant Nuostatų 20.8.2 punkte nurodytai sąlygai – nuo šių duomenų patekimo į VAIISIS momento iki šių duomenų saugojimo termino pabaigos;

43.2. už per VAIISIS surenkamų duomenų saugą nuo šių duomenų patekimo į VAIISIS momento iki jų perdavimo VAIISIS paslaugų gavėjams momento, o esant Nuostatų 20.9.2 punkte nurodytai sąlygai – nuo šių duomenų patekimo į VAIISIS momento iki šių duomenų saugojimo termino pabaigos;

43.3. už VAIISIS duomenų, nurodytų Nuostatų 20.3–20.5 ir 20.10 punktuose, saugą nuo šių duomenų sukūrimo iki šių duomenų saugojimo termino pabaigos;

43.4. už VAIISIS duomenų, nurodytų Nuostatų 20.1, 20.2, 20.6, 20.7 ir 20.11 punktuose, saugą nuo šių duomenų gavimo momento iki šių duomenų saugojimo termino pabaigos.

44. Už VAIISIS duomenų, nurodytų Nuostatų 20.1, 20.2, 20.6, 20.7 ir 20.11 punktuose, saugą iki perdavimo VAIISIS valdytojui momento atsakingi:

44.1. Nuostatų 30.1 punkte nurodytų duomenų šaltinių valdytojai – už Nuostatų 20.1 ir 20.2 punktuose nurodytų duomenų saugą;

44.2. Nuostatų 30.2 punkte nurodytų duomenų šaltinių valdytojai – už Nuostatų 20.1 punkte nurodytų duomenų saugą;

44.3. Nuostatų 30.3 punkte nurodyto duomenų šaltinio valdytojas – už Nuostatų 20.2 punkte nurodytų duomenų saugą;

44.4. VAIISIS paslaugų gavėjai – už Nuostatų 20.6, 20.7 ir 20.11 punktuose nurodytų duomenų saugą.

45. Už VAIISIS duomenų, nurodytų Nuostatų 20.1–20.5 ir 20.10 punktuose, saugą nuo šių duomenų gavimo iš VAIISIS valdytojo momento atsakingi VAIISIS paslaugų gavėjai.

46. Nuostatų 20.1–20.7 punktuose nurodyti VAIISIS duomenys saugomi 10 metų.

47. Nuostatų 20.8.1 ir 20.9.1 punktuose nurodytais atvejais VAIISIS duomenys yra saugomi tiek, kiek tai yra būtina tokių duomenų surinkimo ar perdavimo veiksmams ir procesams atlikti.

48. Nuostatų 20.10 punkte nurodytų VAIISIS duomenų, taip pat Nuostatų 20.8.2 ir 20.9.2 punktuose nurodytais atvejais VAIISIS duomenų saugojimo terminai nustatomi VAIISIS valdytojo su duomenų teikėjais ar VAIISIS paslaugų gavėjais, renkančiais duomenis iš elektroninių paslaugų gavėjų naudojantis Konstravimo paslauga, sudaromose sutartyse dėl įgaliojimų tvarkyti duomenis suteikimo.

49. Nuostatų 20.11 punkte nurodyti VAIISIS duomenys saugomi ne ilgiau kaip 1 metus nuo to momento, kai atitinkamas VAIISIS naudotojas neteko teisės naudotis VAIISIS ištekliais numatytoms funkcijoms atlikti.

50. Pasibaigus VAIISIS duomenų saugojimo laikui VAIISIS duomenys yra sunaikinami.

51. VAIISIS valdytojo vykdoma VAIISIS duomenų saugos politika nustatyta Saugos nuostatuose bei kituose VAIISIS saugos dokumentuose.

IX. VAIISIS FINANSAVIMAS

52. VAIISIS kūrimas, nuolatinis palaikymas bei modifikavimas finansuojamas Lietuvos Respublikos biudžeto ir Europos Sąjungos fondų lėšomis.

X. Baigiamosios nuostatos

53. VAIISIS valdytojo, VAIISIS paslaugų gavėjų, duomenų gavėjų, VAIISIS naudotojų ir elektroninių paslaugų gavėjų įsipareigojimai vykdomi ir teisės realizuojamos tik tokiu mastu, kuris nepažeidžia teisės aktų.

54. VAIISIS reorganizuojama arba likviduojama Lietuvos Respublikos Vyriausybės nustatyta tvarka.

_________________

Priedo pakeitimai:

Nr. T-171, 2011-09-29, Žin., 2011, Nr. 122-5801 (2011-10-11), i. k. 11122VPISAK000T-171

Pakeitimai:

1.

Informacinės visuomenės plėtros komitetas prie Susisiekimo ministerijos, Įsakymas

Nr. T-116, 2010-07-02, Žin., 2010, Nr. 81-4279 (2010-07-10), i. k. 11022VPISAK000T-116

Dėl Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymo Nr. T-139 "Dėl Viešojo administravimo institucijų informacinių sistemų interoperabilumo sistemos nuostatų patvirtinimo" pakeitimo

2.

Informacinės visuomenės plėtros komitetas prie Susisiekimo ministerijos, Įsakymas

Nr. T-171, 2011-09-29, Žin., 2011, Nr. 122-5801 (2011-10-11), i. k. 11122VPISAK000T-171

Dėl Informacinės visuomenės plėtros komiteto prie Lietuvos Respublikos Vyriausybės direktoriaus 2008 m. rugpjūčio 8 d. įsakymo Nr. T-139 "Dėl Viešojo administravimo institucijų informacinių sistemų interoperabilumo sistemos nuostatų patvirtinimo" pakeitimo